«Қағазға екінші өмір сыйлайық: тұрақты даму жолындағы экологиялық бастама»

Тұрақты даму мақсаттары аясында ұйымдастырылған макулатура жинау іс-шарасы

Қазіргі таңда әлемдік қауымдастық алдында тұрған әлеуметтік, экономикалық және экологиялық мәселелерді шешу мақсатында Біріккен Ұлттар Ұйымы ұсынған Тұрақты даму мақсаттарының маңызы артып келеді. Бұл бастамалар 2030 жылға дейін халықтың әл-ауқатын жақсартуды, қоршаған ортаны қорғауды, сапалы білім мен денсаулыққа қолжетімділікті қамтамасыз етуді және тұрақты болашақ қалыптастыруды көздейді. Осыған орай білім беру ұйымдарында ұйымдастырылатын экологиялық және әлеуметтік жобалар жастардың азаматтық белсенділігін арттырып қана қоймай, олардың табиғатқа деген жауапкершілігі мен экологиялық мәдениетін қалыптастыруға ерекше ықпал етуде. Осы бағытта С.Ж. Асфендияров атындағы Қазақ ұлттық медицина университетінде молекулалық биология және медициналық генетика кафедрасының профессор-оқытушылар құрамы «Тұрақты даму мақсаттары» аясында макулатура жинау акциясы ұйымдастырылды. Іс-шараның негізгі мақсаты – студенттер арасында экологиялық мәдениетті дамыту, қағаз қалдықтарын қайта өңдеудің маңызын түсіндіру және қоршаған ортаны қорғауға үлес қосу болды. Аталған бастама БҰҰ-ның 12-тұрақты даму мақсаты – «Жауапты тұтыну және өндіріс» бағытымен тікелей байланысты.

Акция барысында университет студенттері оқу ғимараттарында, жатақханаларда және кафедраларда жиналған қажетсіз қағаздар мен ескі баспа материалдарын арнайы жәшіктерге жинады. Кейін барлық макулатура сұрыпталып, қайта өңдеу орталықтарына жіберілді. Нәтижесінде бірнеше ондаған килограмм қағаз қалдықтары қайта өңдеуге тапсырылып, табиғи ресурстарды сақтауға нақты үлес қосылды. Іс-шара аясында студенттерге қағаз қалдықтарын қайта өңдеудің маңызы туралы ақпараттық-түсіндіру жұмыстары жүргізілді. Сонымен қатар қағаз өндірісінің қоршаған ортаға әсері, ағаштарды сақтау мәселесі және қайта өңдеудің экологиялық тиімділігі жөнінде шағын презентациялар ұйымдастырылды. Бұл жұмыстар жастардың экологиялық сауаттылығын арттырып, табиғатқа деген жанашырлық көзқарасын қалыптастыруға мүмкіндік берді. Акция барысында белсенді студенттер арасында шағын жарыс ұйымдастырылып, ең көп макулатура жинаған топтар марапатталды. Кейбір қатысушылар әлеуметтік желілер арқылы экологиялық үндеулер жариялап, көпшілікті табиғатты қорғау бастамаларына белсенді қатысуға шақырды. Нәтижесінде студенттердің экологиялық жобаларға деген қызығушылығы артып, қоғамдағы экологиялық мәдениетті нығайтуға оң әсерін тигізді.

Жоба қорытындысы бойынша студенттердің қоршаған ортаны қорғауға деген белсенділігі айқын байқалды. Қатысушылар алдағы уақытта да осындай экологиялық акцияларды тұрақты түрде ұйымдастыру қажеттігін атап өтті. Себебі қалдықтарды сұрыптау, қайта өңдеу және ресурстарды тиімді пайдалану мәдениетін қалыптастыру – болашақ ұрпаққа таза әрі қауіпсіз орта қалдырудың маңызды қадамы. Қорытындылай келе, макулатура жинау акциясы студенттердің белсенділігін арттырып қана қоймай, табиғатты қорғауға нақты үлес қосқан маңызды экологиялық жоба болды. Осындай игі бастамаларды жүйелі түрде жүзеге асыру тұрақты дамуға қол жеткізуге және экологиялық мәдениетті нығайтуға үлкен мүмкіндік береді.

Суретте С.Ж. Асфендияров атындағы Қазақ Ұлттық Медициналық Университетінің «Медицина» және «Қоғамдық денсаулық» мамандықтарының студенттері мен кураторлар Р.М.Шайхымбекова, Қ.С.Нұржанова, А.Ж.Мустафаева